**Striden rundt bruk av hijab i det norske Politiet** refererer til en uenighet mellom parter i Norge som på den ene siden ønsket klesplagget hijab som en mulig del av politiuniformen og på den andre siden, de som ikke ønsket at dette skulle være mulig. Striden fikk plass i den aktuelle samfunnsdebatten der blant annet justisminister Knut Storberget, leder i Politiets Fellesforbund Arne Johannessen, til dels statsminister Jens Stoltenberg og det norske Politi deltok.

Striden begynte i september 2008 da den muslimske kvinnen Keltoum Missoum fra Sandnes sendte et brev til det norske Politidirektoratet og politidirektør Ingelin Killengreen med spørsmål om å få bære hijab til politiuniformen. Dette førte til at Politidirektøren i november samme år anbefalte Justisdepartementet om en endring av uniformsreglementet slik at hijab blir en del av uniformen. I januar 2009 behandlet regjeringen et regjeringsnotat fra justisministeren som gikk inn for at uniformsreglementet skulle endres.

Da Justisdepartementet den 4. februar la ut en pressemelding hvor det er besluttet at uniformsreglementet skulle endres «slik at det gis anledning til bruk av religiøst hodeplagg sammen med politiuniformen» ble de møtt av hard kritikk fra både opposisjonen, fra regjeringspartienes egne rekker og av lederen i Politiets Fellesforbund Arne Johannessen. Den 20. februar kunngjorde statsråd Knut Storberget at regjeringen ville stoppe utredningen, og la saken bort. Den 4. mars publiserte VG hemmeligholdte protokoller fra en regjeringskonferanse 29. januar som viste at regjeringen allerede da hadde besluttet å be Politidirektoratet om å endre uniformsreglementet. Statsminister Jens Stoltenberg hevdet han aldri sa ja til vedtaket og han fikk kritikk av opposisjonen for hans håndtering av saken, og ble videre truet med en åpen høring i Stortinget..

Kronologi
---------

* **September 2008**: Den muslimske kvinnen Keltoum H. Missoum fra Sandnes i Rogaland kontakter politihøgskolen for å høre om regler for bruk av hodeplagg, da hun selv ønsker å utdanne seg til politibetjent. Politihøgskolen oppfordrer henne til å sende en skriftlig forespørsel til Politidirektoratet. Missoum sender et brev til det norske Politidirektoratet og politidirektør Ingelin Killengreen med spørsmål om å få bære hijab til politiuniformen.
* **5. februar 2009**: Arne Johanessen, lederen i Politiets Fellesforbund, reagerer svært negativt på vedtaket, og sier at han er skuffet over ikke å ha blitt hørt av justisministeren.
* **4. mars 2009**: VG publiserer hemmeligholdte protokoller fra en regjeringskonferanse 29. januar som viser at regjeringen allerede da hadde besluttet å be Politidirektoratet om å endre uniformsreglementet. Statsminister Jens Stoltenberg hevder han aldri sa ja til hijabvedtaket. Stoltenberg kritiseres av opposisjonen for hans håndtering av saken. Stortingets visepresident Carl I. Hagen (FrP) mente at dette er en bekreftelse om at Stoltenberg hadde besluttet å åpne for religiøse hodeplagg sammen med uniformen, og krevde at Stoltenberg skulle «legge alle kort på bordet, også regjeringsnotatet og regjeringsprotokollen». Dette blir støttet av blant andre Per-Kristian Foss (H). Stortingets kontroll- og konstitusjonskomité sender Stoltenberg en liste med spørsmål de vil ha svar på, med en åpen høring i Stortinget som et alternativ.

Referanser
----------

1. ↑  VG: Dette er hijab-striden. Publisert 4. mars 2009, besøkt 5. mars 2009.
2. 1 2  Aftenposten: Tidslinje: Hijab-saken. Publisert 4. mars 2009, besøkt 5. mars 2009.
3. 1 2  Jens kan bli kalt inn på teppet. Publisert 4. mars 2009, besøkt 5. mars 2009.
4. ↑  Stine Barstad (4. mars 2009). «Hagen: - Bekrefter at de sa ja». Aftenposten. Besøkt 31. mars 2009.